Manchester United don table £61.5M for PSG defender wey be Marquinhos

Marquinhos na one of the most promising ballers wey dey Europe now and hin don dey many big clubs eye so.

The guy na wanted man now and Brazilian outlet wey be Globo Esporte dey cap say PSG don recieve offer from Man Utd and other clubs like Barcelona and Juventus for Marquinhos head.

Them dey yarn say offer wey don dey on top hin head now start from £61.5M from Man Utd, go down reach £35M from Barcelona. Them still dey reason say e go hard make the player leave PSG now.

The player go like ball for Barcelona as hin don use hin mouth talk am before say hin go like play for there one day but Globo Esporte still dey reason say for now hin go like remain for PSG as e be say World Cup don near so and hin go like dey the Brazilian set up wey go rep.

Out of all the teams wey dey reason the player, na Man Utd own dey confuse as dem don already sign one promising young defender wey be Victor Lindeof.